เขื่อนอุนบง

เขื่อนอุนบง หรือ เขื่อนยฺหวินเฟิง เป็นเขื่อนคอนกรีตถ่วงน้ำหนักบนแม่น้ำยาลู่ พรมแดนระหว่างประเทศจีนและเกาหลีเหนือ ตั้งอยู่ห่างจากจี๋อาน มณฑลจี๋หลิน ประเทศจีน ไปทางทิศตะวันออกเฉียงเหนือ 33 กิโลเมตร (21 ไมล์) และตั้งอยู่ใกล้อำเภอชาซ็อง จังหวัดชากัง ประเทศเกาหลีเหนือ วัตถุประสงค์หลักของเขื่อนคือเพื่อการผลิตไฟฟ้าพลังน้ำและรองรับสถานีพลังงานขนาด 400 เมกะวัตต์ การก่อสร้างเขื่อนเริ่มขึ้นในช่วงแรกในเดือนสิงหาคม ค.ศ. 1942 แต่หยุดลงใน ค.ศ. 1945 หลังญี่ปุ่นยอมจำนนซึ่งเป็นจุดสิ้นสุดของสงครามโลกครั้งที่สอง ในเดือนตุลาคม ค.ศ. 1959 การก่อสร้างเขื่อนได้เริ่มขึ้นอีกครั้งและในเดือนกันยายน ค.ศ. 1965 เครื่องกำเนิดไฟฟ้าแบบกังหันฟรานซิสขนาด 100 เมกะวัตต์เครื่องแรกจากทั้งหมดสี่เครื่องได้เริ่มเปิดใช้งาน เครื่องกำเนิดไฟฟ้าเครื่องสุดท้ายเริ่มใช้งานเมื่อวันที่ 4 เมษายน ค.ศ. 1967 ตัวเขื่อนที่มีความสูง 113.75 เมตร (373.2 ฟุต) สร้างอ่างเก็บน้ำที่มีความจุ 3,895,000,000 ลูกบาศก์เมตร (3,157,728 เอเคอร์-ฟุต) ทางน้ำล้นของเขื่อนเป็นชนิดน้ำไหลข้ามพร้อมประตูน้ำ 21 ช่อง มีอัตราระบายน้ำสูงสุด 21,900 m3/s (773,391 cu ft/s) เขื่อนตั้งอยู่ก่อนช่วงโค้งของแม่น้ำและสถานีไฟฟ้าตั้งอยู่บนอีกด้านหนึ่งของสันเขาซึ่งเชื่อมต่อกับตอม่อริมเขื่อนฝั่งขวา น้ำจะถูกส่งไปยังสถานีไฟฟ้าผ่านอุโมงค์สองแห่งที่มีความยาว 775 เมตร (2,543 ฟุต) และ 759 เมตร (2,490 ฟุต) เครื่องกำเนิดไฟฟ้าเครื่องที่ 1 และ 3 ส่งไฟฟ้าให้ประเทศจีน ส่วนเครื่องที่ 2 และ 4 ส่งไฟฟ้าให้ประเทศเกาหลีเหนือ ดูเพิ่ม รายชื่อเขื่อนและอ่างเก็บน้ำในประเทศจีน รายชื่อโรงไฟฟ้าขนาดใหญ่ในมณฑลจี๋หลิน อ้างอิง